กรมอนามัย เร่งจัดทำแนวทางด้านสาธารณสุข เตรียมความพร้อมเปิดโรงเรียนภายใต้มาตรการรักษาความปลอดภัยโควิด-19
กรมอนามัย เร่งจัดทำแนวทางด้านสาธารณสุข เตรียมความพร้อมเปิดโรงเรียนภายใต้มาตรการรักษาความปลอดภัยโควิด-19          พญ.พรรณพิมล วิปุลากร อธิบดีกรมอนามัย กล่าวว่า จากข้อมูลการติดเชื้อโคโรนา 2019 ในเด็กอายุ 15-19 ปี มีร้อยละ 3.8 แต่พบเด็กติดเชื้อไม่มีอาการ ถึงร้อยละ 15 ดังนั้นแม้สถานการณ์โควิด-19 ในไทยจะดีขึ้นต่อเนื่อง การเปิดเทอมในวันที่ 1 กรกฎาคมนี้ โรงเรียนถือว่าเป็นสถานที่เสี่ยงยิ่งกว่าห้างสรรพสินค้าเพราะเด็กต้องอยู่ด้วยกันตลอดทั้งวัน ขณะที่ที่ห้างสรรพสินค้าคนจะอยู่รวมกันไม่กี่ชั่วโมง ดังนั้นลักษณะการรวมตัวกันในโรงเรียนและการมีเด็กส่วนหนึ่งที่ติดเชื้อไม่มีอาการแต่สามารถแพร่โรคได้ จึงต้องระวังเรื่องนี้ กรมอนามัย จึงจัดทำแนวทางด้านสาธารณสุข เพื่อเตรียมความพร้อมเปิดโรงเรียน โดยทำงานร่วมกับกระทรวงศึกษาธิการ เตรียมความพร้อมโรงเรียนทุกแห่ง โดยแนวทางที่โรงเรียนทุกแห่งต้องดำเนินการคือ ต้องจัดจุดคัดกรองวัดไข้ให้เหมาะสมกับขนาดและจำนวนของนักเรียน ให้เด็กทุกคนต้องสวมหน้ากากอนามัยแบบผ้าตลอดเวลาที่อยู่ในโรงเรียน ต้องจัดจุดล้างมือด้วยสบู่ หรือแอลกอฮอล์อย่างเพียงพอ จัดให้มีการเว้นระยะห่าง ส่วนเด็กเล็กที่ไม่อาจทำระยะห่างได้ จัดเด็กรวมกลุ่มย่อย เป็นกลุ่มเล็กๆ อยู่ด้วยกันตลอดไม่เปลี่ยนกลุ่ม เผื่อหากเกิดมีเด็กคนใดติดเชื้อจะได้แยกกักได้ง่ายและไม่ขยายวง เพิ่มรอบทำความสะอาดโดยเฉพาะจุดสัมผัสรวม โดยเฉพาะสนามเด็กเล่น ให้ทำความสะอาดทุกครั้ง ก่อน-หลัง ที่มีการหมุนเวียนกลุ่มย่อยของเด็กเข้ามาใช้พื้นที่ งดจัดกิจกรรมที่ต้องรวมกลุ่ม เช่น งานกีฬาสี แต่ให้เปลี่ยนไปทำกิจกรรมตามกลุ่มวัยในกลุ่มย่อยๆ แทน ซึ่งระหว่างที่โรงเรียนกำลังเตรียมพร้อม ก็ต้องฝากผู้ปกครองทำความเข้าใจเตรียมพร้อมเด็กก่อนเปิดเทอมด้วยว่าไปโรงเรียนต้องเคร่งครัดสุขอนามัยส่วนบุคคล แนะผู้ปกครองควรสังเกตอาการเด็ก พร้อมประสานความร่วมมือกับทางโรงเรียนและครูอย่างใกล้ชิด เพื่อให้เด็กกลับมาเรียนได้อย่างปลอดภัยทั้งนี้ มั่นใจโรงเรียนทุกแห่ง จะสามารถปฏิบัติตามคำแนะนำของกรมอนามัยได้ เนื่องจากประเทศไทยมีงานอนามัยโรงเรียน มีทีมสาธารณสุขทำงานเชื่อมโยงกับโรงเรียนอยู่แล้วและจะทำงานเข้มข้นขึ้น เพื่อให้มั่นใจว่าเราจะร่วมกันดูแลความปลอดภัยนักเรียนทุกคน